CELEX: 32021D1780
Language: hr
Date: 2021-10-05 00:00:00
Title: Provedbena odluka Vijeća (EU) 2021/1780 od 5. listopada 2021. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

11.10.2021   
               
               
                  HR
               
               
                  Službeni list Europske unije
               
               
                  L 360/122
               
            
         PROVEDBENA ODLUKA VIJEĆA (EU) 2021/1780
         od 5. listopada 2021.
         o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Na temelju članka 287. točke 14. Direktive 2006/112/EZ Republici Poljskoj („Poljska”) dopušteno je da od poreza na dodanu vrijednost (PDV) izuzme porezne obveznike čiji godišnji promet ne prelazi protuvrijednost od 10 000 EUR u nacionalnoj valuti prema deviznom tečaju na dan njezina pristupanja.
                  
               
                     (2)
                  
                  
                     Odlukom Vijeća 2009/790/EZ (2) Poljskoj je odobreno uvođenje posebne mjere odstupanja od članka 287. Direktive 2006/112/EZ kako bi od PDV-a izuzela porezne obveznike čiji godišnji promet ne prelazi protuvrijednost od 40 000 EUR u nacionalnoj valuti („mjera odstupanja”).
                  
               
                     (3)
                  
                  
                     Provedbenom odlukom Vijeća (EU) 2018/1919 (3) Poljskoj je odobren nastavak primjene mjere odstupanja do 31. prosinca 2021. ili do stupanja na snagu direktive o izmjeni odredaba članaka od 281. do 294. Direktive 2006/112/EZ, ovisno o tome što nastupi ranije.
                  
               
                     (4)
                  
                  
                     Dopisom evidentiranim u Komisiji 1. ožujka 2021. Poljska je podnijela zahtjev Komisiji za odobrenje nastavaka primjene mjere odstupanja do 31. prosinca 2024. („zahtjev”).
                  
               
                     (5)
                  
                  
                     Na temelju članka 395. stavka 2. drugog podstavka Direktive 2006/112/EZ Komisija je dopisom od 25. ožujka 2021. proslijedila zahtjev drugim državama članicama osim Cipru, a dopisom od 26. ožujka 2021. Cipru. Komisija je dopisom od 29. ožujka 2021. obavijestila Poljsku da ima sve informacije potrebne za razmatranje zahtjeva.
                  
               
                     (6)
                  
                  
                     Mjera odstupanja u skladu je s ciljevima Komunikacije Komisije od 25. lipnja 2008. naslovljene „‚Počnimo od najmanjih’ –‚Akt o malom poduzetništvu’ za Europu”.
                  
               
                     (7)
                  
                  
                     Prema informacijama koje je dostavila Poljska učinak mjere odstupanja na ukupni iznos poreznog prihoda Poljske prikupljenog u fazi konačne potrošnje bit će zanemariv. Porezni obveznici moći će se kao i ranije odlučiti za uobičajene odredbe o PDV-u.
                  
               
                     (8)
                  
                  
                     Nakon stupanja na snagu Uredbe Vijeća (EU, Euratom) 2021/769 (4) Poljska od 2021. neće provoditi izračun naknade u pogledu izvješća o vlastitim sredstvima koja proizlaze iz PDV-a.
                  
               
                     (9)
                  
                  
                     S obzirom na mogući pozitivan učinak mjere odstupanja na pojednostavljenje obveza povezanih s PDV-om smanjenjem administrativnog opterećenja i troškova za mala poduzeća, Poljskoj bi trebalo odobriti primjenu mjere odstupanja za dodatno razdoblje.
                  
               
                     (10)
                  
                  
                     Direktivom Vijeća (EU) 2020/285 (5) izmijenjeni su članci od 281. do 294. Direktive 2006/112/EZ u pogledu posebne odredbe za mala poduzeća čime su utvrđena nova pravila za mala poduzeća, uključujući najviši dopušteni prag godišnjeg prometa za državu članicu od 85 000 EUR ili od protuvrijednosti tog iznosa u nacionalnoj valuti.
                  
               
                     (11)
                  
                  
                     Odobrenje za primjenu mjere odstupanja trebalo bi biti vremenski ograničeno. Vremensko ograničenje trebalo bi biti takvo da omogući dovoljno vremena za evaluaciju djelotvornosti i primjerenosti praga. Osim toga, Direktivom (EU) 2020/285 od država članica zahtijeva se da do 31. prosinca 2024. donesu i objave zakone i druge propise koji su potrebi radi usklađivanja s člankom 1. te direktive te da primjenjuju te odredbe od 1. siječnja 2025. Stoga je primjereno Poljskoj odobriti primjenu mjere odstupanja do 31. prosinca 2024.
                  
               
                     (12)
                  
                  
                     Odluku 2009/790/EZ trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 2. Odluke 2009/790/EZ zamjenjuje se sljedećim:
            
               
                  „Članak 2.
                  Ova se Odluka primjenjuje od 1. siječnja 2010. do 31. prosinca 2024.”.
               
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Republici Poljskoj.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 347, 11.12.2006., str. 1.
         
         
            (2)  Odluka Vijeća 2009/790/EZ od 20. listopada 2009. kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 283, 30.10.2009., str. 53.).
         
            (3)  Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
         
            (4)  Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).
         
            (5)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).